UCZULYNIE
Prziglóndóm sie wnukóm jak jedzóm śniodanie
i nerwy mie bieróm na to wybrzidzanie!
To im niy smakuje, a tamto im szkodzi,
chobyś stowoł na gowie, to im niy wygodzisz.
Przipómino mi sie, jak to kejsik było,
że nóm wtedy jodło żodne niy szkodziyło!
Na wiecerzo – hałzówa, na łobiod – krupnioki,
na śniodanie codziyń z mlykym hawerfloki.
Żodyn z nos niy słyszoł, coby na jedzynie,
abo i na picie ftoś mioł uczulynie!
Co do uczulynio, moga zmiynić zdanie,
jak mi sie przypomni szkolne dożywianie.
Żymła z margarinóm abo z marmoladóm,
a wszystko żeś zapiół z tytki oranżadóm.
Było,że dowali knobloszki talarek,
taki ciynki, coby stykło do kucharek.
Ze dwa razy w tydniu zupa nóm dowali
i by jóm umaścić – łolyj dolywali!
Była niy nojgorszo, jedna wada miała,
że sie bardzo krótko w żołóndku czimała.
Czynstoch jóm zostawiół w krzokach, wele płota,
było, żech jóm do dóm prziniós we galotach.
Tak to wtedy było z tym szkolnym jedzyniym
i tym mojim na zupa groźnym „uczulyniym”.
Autor:B.Śmigała
hałzówa – ser domowy
hawerfloki – płatki owsiane
tytka – torebka papierzana
knobloszka – kiełb. Serdelowa
umaścić – zrobić tłuściejszą
wele – opodal, obok
szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn kmr_Latn twi_Latn slk_Latn epo_Latn pol_Latn pol_Latn